  Виталий Пронин Нылпиос анайёссылы выжыкыл возьматӥзыИжысь Эшъяськон юртын 26-тӥ шуркынмонэ пичиослэн удмурт кылын мусо вераськемзы чузъяськиз. Отын ортчиз нылпиос но соослэн анай-атайёссы понна семинар. Нациосын ужан политикая министерстволэн юрттэмезъя сое радъязы «Билингва» удмурт центр, «Удмурт нылкышно кенеш». Ижысь удмурт пиналъёслэн нылпи садъёсазы анай кылынызы вераськыны луонлыксы ӧвӧл. Соин анай-атайёс пиналъёссэс мыло-кыдо вайыло «Билингва» удмурт центрлэн семинаръёсаз. Татын пичиос асьсэос кадь ик нылпиосын пумисько но ог-огенызы удмурт кылын вераськыны тыршо.Таяз пумиськонэ но тэшкылиос понна «Шудон корка» усьтэмын вал. Нылпи садэветлӥсь пиналъёс «Удмурт нылкышно кенешлэн» кивалтӥсеныз Надежда Степановаен валче небыт кузьым дасязы: шудон борды синъёс, ныр, ым юнматӥзы, котькуд ымныр люкетлэсь удмурт нимзэ тодазы вайизы. Собере анайёссэс суредазы, но ужзы сярысь удмурт сямен вераны тыршизы. Анна Калашникова фетрлэсь пудо-животъёсын тодматӥсь книгаез возьматэСо вакыт анайёс но тэк ӧз пуке. Кузебай Герд нимо нылпи садысь визьнодась Анна Калашникова соослы вераз, кыӵе шудонъёс юрттозы нылпиез удмурт кылын вераськытыны. Солэн шыкысаз данак тунсыко арбериос вылӥллям. Кылсярысь, фетрлэсь инкуазь вакытъёсын, пудо-животъёсын, буёлъёсын тодматӥсь книгаосыз, чиньыосын шудыны тупась шудонъёс. Татьяна Волкова тодматэ суредаськонъя «Чибори» выль ватсэтэнСо сяна, «Билингва» центрлэн кивалтӥсез Татьяна Волкова люкаськемъёсты тодматӥз телефонэ пуктӥськись суредаськонъя «Чибори» выль ватсэтэн. Та шудон пыр пичиос быгатозы буёлъёсты тодманы но ниманы, суредъёслы тупась буёл бырйыны. Ватсэстэз котькуд мылкыд карись ас телефоназ пуктыны быгатэ, «Билингва» центрлэн сайтаз пырыса яке Google play вотэсысь.Но таин гинэ анайёслы кузьымъёс ӧз быре. Нылпиос зорлы, пилемъёслы, шундылы, турынъёслы пӧрмыса, выжыкыл возьматӥзы на.Ангелина Снигирёва Туспуктӥз Ангелина Снигирёва  